Der skulle mange hestekræfter til, da Sæby Redningsstation i nat blev kaldt ud til det, de troede, var en strandet lystsejler ved indsejlingen til Hou med to mand ombord. Det viste sig, at der var tale om en stor trækutter på 12 tons, der havde fået motorstop og drev ind mod kysten. Da det lykkedes redningsfolkene at få fat i kutteren, var den under 100 meter fra at blive skyllet op på stranden nord for Hou, og det var der en overhængende fare for med en pålandsvind på 10-12 m/s. - Vi satte en mand ombord, gjorde fast og vi trak ham fri af grunden. Det var en sej kamp, men da vi begyndte åbne op for hestekræfterne kom der skred i tingene, skriver redningsstationen på Facebook . De fik slæbt kutteren ind til Hou og afleveret fartøj og besætning ved kajen uden knubs.

Referat:
Natten mellem mandag og tirsdag skulle der tunge hestekræfter til for at redde en trækutter ud for Hou.